16.1.2023
ET
Euroopa Liidu Teataja
L 14/397
11. lisa 4. liide
Sõidukile õige paigaldamise tõendamine, kui mootorile on antud tüübikinnitus eraldi seadmestikuna Käesolevat liidet kohaldatakse, kui sõiduki tootja taotleb tüübikinnitust sõidukile, mille mootor on saanud käesoleva eeskirja kohaselt tüübikinnituse seoses heitkogustega.
Sellisel juhul nõutakse lisaks käesoleva eeskirja punktis 6 sisalduvate paigaldamisnõuete täitmisele ka nõuetekohase paigalduse tõendamist.
Selle tõendamiseks tuleb tüübikinnitusasutusele esitada tehniline näide, kasutades tõendina projekteerimisjooniseid, funktsionaalseid analüüse ja varasemate katsete tulemusi.
Kui see on asjakohane ja kui tootja seda soovib, võib esitatud tõendite hulka kuuluda ka süsteemide või osade paigaldamine reaalsetele või modelleeritud sõidukitele, tingimusel, et tootjal on võimalik esitada tõendid, et esitatud paigaldus esindab nõuetekohaselt tootmise käigus saavutatavat standardit.
Tõendamisel tuleb käsitleda järgmiste elementide vastavust käesoleva lisa nõuetele: a) sõidukile paigaldamine seoses selle ühilduvusega mootorisüsteemiga (riistvara, tarkvara ja sidesüsteem); b) hoiatus- ja meeldetuletussüsteemid (näiteks piktogrammid, rakendamisskeemid jne); c) reagendipaak ja elemendid (näiteks andurid), mis on paigaldatud sõidukile käesoleva lisa nõuete täitmiseks.
Kontrollida võib hoiatus- ja meeldetuletussüsteemide, andmete salvestamise ning parda- ja välisseadmete vaheliste andmevahetussüsteemide nõuetekohast rakendumist.
Nende süsteemide kontrollimiseks ei tohi olla vaja mootorisüsteemi või selle osi lahti võtta, samuti ei tohi see põhjustada tarbetut katsetamiskohustust, nõudes selliseid protsesse nagu karbamiidi kvaliteedi muutmine või sõiduki või mootori käitamine pikemate ajavahemike jooksul.
Sõiduki tootjale põhjustatava koormuse minimeerimiseks valitakse võimaluse korral nende süsteemide kontrollimiseks elektrilise lahtiühendamise meetodid ja suurte töötundide arvuga loendurite matkemodelleerimine.